Pandemik COVID-19 di Oman

Pandemik COVID-19 di Oman merupakan sebahagian daripada pandemik global penyakit koronavirus 2019 (COVID-19) yang disebabkan oleh sindrom pernafasan akut teruk koronavirus 2 (SARS-CoV-2). Virus ini disahkan telah sampai ke Oman pada 24 Februari 2020 apabila dua warganya didapati positif COVID-19 selepas pulang dari Iran.

Sehingga 21 Ogos 2021, jumlah kes yang didaftarkan di kesultanan itu ialah 300,914 kes, dengan 289,450 kes sembuh dan 4,020 kematian. Pada mulanya, kebanyakan kes dan kematian berlaku dalam komuniti ekspatriat. Menjelang Julai 2020, apabila pandemik memasuki bulan keempat di negara itu, majoriti kes dan kematian telah berlaku dalam kalangan warganegara.

Muscat kekal sebagai wilayah paling terjejas dengan jumlah kes disahkan tertinggi melebihi 149,383 kes dan 1,354 kematian, serta menyumbang 76% daripada jumlah kes di negara itu pada awal Jun 2020, dengan kebanyakan kes berlaku dalam komuniti ekspatriat. Pada 10 April 2020, seluruh wilayah itu dikenakan perintah berkurung sehingga 22 April, yang kemudian dilanjutkan dua kali, sebelum perintah itu ditarik balik pada 29 Mei.

Bermula 13 Jun 2020, perintah berkurung dilaksanakan di wilayah Dhofar, daerah Masirah, daerah Duqm serta kawasan Jebel Akhdar dan Jebel Shams sehingga 3 Julai 2020. Pelbagai perintah berkurung dan larangan pergerakan peringkat kebangsaan telah dilaksanakan sepanjang pandemik ini.

Mengikut arahan yang dikeluarkan oleh Sultan Haitham bin Tariq, ujian dan rawatan COVID-19 pada awalnya diberikan percuma kepada semua komuniti di kesultanan itu, termasuk ekspatriat. Sehingga Ogos 2021, Oman telah memberikan vaksin kepada 66% daripada jumlah penduduknya bagi kedua-dua dos pertama dan kedua.

 Later Belakang 

Pada 12 Januari, Pertubuhan Kesihatan Sedunia (WHO) mengesahkan bahawa novel koronavirus merupakan penyebab penyakit pernafasan dalam kelompok masyarakat di Bandar Wuhan, Wilayah Hubei, China, yang mula-mula menarik perhatian WHO pada 31 Disember 2019.  

Berbeza dengan SARS 2003, nisbah kematian kes bagi COVID-19 jauh lebih rendah, tetapi penularannya lebih ketara dengan jumlah kematian yang tinggi.

 Rujukan